
României i-a dispărut rostul. E o țară fără rost, în orice sens vreți 
voi. O ţară cu oameni fără rost, cu orașe fără rost, cu drumuri fără 
rost 


(3) By MihaiNitu On ian. 20, 2017 Editoriale 


României i-a dispărut rostul. E o ţară fără rost, în orice sens vreți voi. O țară cu oameni fără rost, cu orașe 
fără rost, cu drumuri fără rost, cu bani, muzică, mașini și toale fără rost, cu relații și discuţii fără rost, cu 
minciuni și înșelătorii care nu duc nicăieri. Există trei mari surse de rost pe lumea asta mare: familia, 
pământul și credinţa. 


Bătrânii. România îi batjocorește cu sadism de 20 de ani. Îi ţine în foameși în frig. Sunt umiliti, bruscaţi de 
funcţionari, uitaţi de copii, călcaţi de mașini pe trecerea de pietoni. Sunt scoși la vot, ca vitele, momiţi cu 
un kil de ulei sau de mălai de care, dinadins, au fost privaţi prin pensii de rahat. Vite slabe, flămânde și 
bătute, asta au ajuns bătrânii noștri. Câini ţinuţi afară iarna, fără măcar o mână de paie sub ciolane. Dar, 
ce e cel mai grav, sunt nefolosiţi. O fonotecă vie de experienţă și înțelepciune a unei generaţii care a trăit 
atâtea grozăvii e ștearsă de pe bandă, ca să tragem manele peste. Fără bătrâni nu există familie. Fără 
bătrâni nu există viitor. 

Pământul. Care pământ? Cine mai e legat de pământ în ţaraaia? Cine-l mai are și cine mai poate rodi ceva 
din el? Majestatea Sa Regele Thailandei susţine un program care se intitulează “Sufficiency Economy”, 
prin care oamenii sunt încurajați să crească pe lângă case tot ce le trebuie: un fruct, o legumă, o găină, un 
purcel. Foarte inteligent. Dacă se întâmplă vreo criză globală de alimente, thailandezii vor supraviețui fără 
ajutoare de la ţările “prietene”. La noi chestia asta se numește “agricultură de subzistență” și lui tanti 
Europa nu-i place. Tanti Europa vrea ca ţăranii să-și cumpere roșiile și șoriciul de la hypermarketuri 
franțuzești și germane, că d-aia avem UE. Cântatul cocoșilor dimineața, lătratul vesel al lui Grivei, 
grohăitul lui Ghiţă până de Ignat, corcodușele furate de la vecini și iazul cu sălcii și broaște sunt imagini 
pe care castraţii de la Bruxelles nu le-au trăit, nu le pot înţelege și, prin urmare, le califică drept niște 
arhaisme barbare. Să dispară! Din beţivii, leneșii și nebunii satului se trag ăștia care ne conduc acum. 
Neam de neamul lor n-a avut pământ, că nu erau în stare să-l muncească. Nu știu ce înseamnă pământul, 
câtă liniște și câtă putere îţi dă, ce povești îţi spune și cât sens aduce fiecărei dimineţi și fiecărei seri. l-au 
urât întotdeauna pe cei care se trezeau la 5 dimineaţa și plecau la câmp cu ciorba în sufertaș. Pe toţi 
gângavii și pe toţi puturoșii ăștia i-au făcut comuniștii primari, secretari de partid, șefi de pușcării sau de 
cămine culturale. Pe toţi ăștia, care au neamul îngropat la marginea cimitirului, de milă, de silă, 
creștinește. 


Credinta. O mai poartă doar bătrânii și țăranii, câți mai sunt, cât mai sunt. Un strai vechi, cusut cu fir de 
aur, un strai vechi, greu de îmbrăcat, greu de dat jos, care trebuie împăturit într-un fel anume și pus la loc 
în lada de zestre împreună cu busuioc, smirnă și flori de câmp. Pus bine, că poate îl va mai purta cineva. 


Când or sa moară oamenii ăștia, o să-l ia cu ei la cer pe Dumnezeu. Avem, în schimb, o variantă modernă 
de credinţă, cu fermoar și arici, prin care ţi se văd și ţâţele și portofelul burdușit. Se poartă la nunți, 
botezuri și înmormântări, la alegeri, la inundaţii, la sfinţiri de sedii și aghesmuiri de mașini luxoase, la 
pomenirea eroilor Revoluţiei. Se accesorizează cu cruci făcute în grabă și cu un “Tatăl nostru” spus pe 
jumătate, că trebuie să răspunzi la mobil. Scuze, domnu' părinte, e urgent. Fugim de ceva ca să ajungem 
nicăieri. Ne vindem pământul să facă ăștia depozite și vile de neam prost pe el. Ne sunăm bunicii doar de 
ziua lor, dacă au mai prins-o. Bisericile se înmulţesc, credincioșii se împuţinează, sfinţii de pe pereţi se 
gândesc serios să aplice pentru viză de Canada. 


Fetele noastre se prostituează până găsesc un italian bătrân și cu bani, cu care se mărită. Băieţii noștri 
fură bancomate, joacă la pokere și beau de sting pentru că știu de la televizor că fetele noastre vor bani, 
altfel se prostituează până găsesc un italian bătrân cu care se mărită. Părinţii noștri pleacă să culeagă 
căpşuni și să-i spele la cur pe vestici. lar noi facem infarct și cancer pentru multinaţionalele lor, conduse 
de securiștii nostri. 


Articol relatat de portalul bistritaonline.ro 


romania sibiulinimagini.ro tara 


© Sibiul in Imagini All Rights Reserved. 
Este interzisă republicarea sau redistribuirea conţinutului fără menţionarea sursei. 


